Rådets begrundelse: Rådets førstebehandlingsholdning (EU) nr. 35/2021 med henblik på vedtagelse af Europa-Parlamentets og Rådets direktiv om ændring af direktiv 2013/34/EU for så vidt angår offentliggørelse af selskabsskatteoplysninger for visse virksomheder og filialer

(2021/C 416/02)

I. INDLEDNING

1. Kommissionen forelagde den 12. april 2016 Europa-Parlamentet og Rådet ovennævnte forslag til direktiv ( 1 )

2. Det Europæiske Økonomiske og Sociale Udvalg vedtog sin udtalelse den 21. september 2016 ( 2 )

3. Europa-Parlamentet fastlagde sin førstebehandlingsholdning den 27. marts 2019 ( 3 )

4. Formandskabet fik tildelt et forhandlingsmandat ( 4 ) den 3. marts 2021. Der fandt i alt tre triloger sted.

5. Den 17. juni 2021 sendte formændene for Økonomi- og Valutaudvalget (ECON) og Retsudvalget (JURI) en skrivelse til formandskabet, hvoraf det fremgår, at de vil henstille til Parlamentets plenarforsamling, at den godkender Rådets holdning uden ændringer ved Parlamentets andenbehandling, hvis Rådet formelt sender Parlamentet sin holdning i den form, hvori den foreligger i bilaget til skrivelsen.

II. FORMÅL

Direktivet kræver, at visse multinationale virksomheder i en specifik rapport offentliggør deres selskabsskat sammen med andre relevante oplysninger. Multinationale virksomheder med en omsætning på over 750 mio. EUR skal opfylde disse supplerende gennemsigtighedskrav. For første gang vil også ikke-EU-baserede multinationale selskaber, der er aktive i EU, gennem deres datterselskaber og filialer blive underlagt de samme rapporteringsforpligtelser som EU-baserede multinationale virksomheder.

Forslaget supplerer virksomheders nuværende regnskabsaflæggelsesforpligtelser i henhold til direktiv 2013/34/EU (regnskabsdirektivet) og berører ikke disse krav i forbindelse med deres regnskaber, f.eks. for så vidt angår offentliggørelse af deres årsregnskaber.

Forslaget ændrer ikke de gældende regler for ikkefinansiel rapportering og sektorspecifikke land for land-rapporter for både banksektoren og udvindings- og skovbrugsindustrien. Det indfører dog en undtagelse for at undgå dobbeltrapportering i banksektoren, som allerede er underlagt strenge regler om offentlig rapportering i EU's banklovgivning.

III. ANALYSE AF RÅDETS FØRSTEBEHANDLINGSHOLDNING

A. Generelt

Parlamentet og Rådet førte forhandlinger med henblik på at indgå en tidlig andenbehandlingsaftale på grundlag af Rådets førstebehandlingsholdning, som Parlamentet som sådan kunne godkende. Teksten til Rådets førstebehandlingsholdning afspejler til fulde det kompromis, som EU-lovgiverne nåede frem til.

B. Centrale spørgsmål

Under forhandlingerne var medlovgiverne i stand til at nå frem til et kompromis i begyndelsen af juni 2021. Hovedelementerne i det kompromis, der er opnået med Parlamentet, omfatter:

— Samling/opdeling af rapporteringsoplysningerne: Opdeling er kun fastsat i) for EU-medlemsstater, ii) for skattejurisdiktioner i tredjelande i bilag I til Rådets konklusioner om EU-listen over ikkesamarbejdsvillige skattejurisdiktioner og iii) for skattejurisdiktioner i tredjelande, der er nævnt i bilag II til samme rådskonklusioner for de seneste på hinanden følgende to år.

— Beskyttelsesklausul: Medlovgiverne nåede til enighed om at holde beskyttelsesperiodens varighed på fem år.

— Oplysninger, der skal offentliggøres: Der blev opnået enighed om dette spørgsmål på grundlag af Rådets reviderede mandat.

— Fælles model, elektronisk rapporteringsformat og offentliggørelse af oplysninger: Der blev opnået enighed om dette spørgsmål på grundlag af Rådets reviderede mandat.

— Revisionsklausul: Medlovgiverne nåede til enighed om, at Kommissionen vil forelægge en rapport fire år efter gennemførelsesdatoen.

— Erklæring fra revisor: Medlovgiverne nåede til enighed om, at revisionen kun kan omfatte en faktuel kontrol af offentliggørelsen af rapporten og ikke af dens indhold.

— Gennemførelsesperiode: Der er fastsat en gennemførelsesperiode på 18 måneder.

IV. KONKLUSION

Rådets holdning afspejler til fulde det kompromis, der blev indgået under forhandlingerne mellem Europa-Parlamentet og Rådet med støtte fra Kommissionen. Dette kompromis er bekræftet ved skrivelse fra formændene for Økonomi- og Valutaudvalget (ECON) og Retsudvalget (JURI) til formanden for De Faste Repræsentanters Komité af 17. juni 2021. I denne skrivelse anfører formændene for ECON og JURI, at de vil henstille til medlemmerne af ECON og JURI og efterfølgende til plenarforsamlingen, at de godkender Rådets førstebehandlingsholdning uden ændringer ved Europa-Parlamentets andenbehandling med forbehold af de to institutioners jurist-lingvisters gennemgang af teksten.

(1) Dok. 7949/16.

(2) Dok. 12641/16.

(3) P8_TA(2019)0309.

(4) Dok. 6399/21.